Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, il-Kummissjoni Ewropea qed tippreżenta Komunikazzjoni dwar it-tagħlimiet bikrija meħuda mill-pandemija tal-COVID-19 matul dawn l-aħħar 18-il xahar u qed tibni fuqhom biex ittejjeb l-azzjoni fil-livell tal-UE u dak nazzjonali. Dan se jgħin biex jiġu antiċipati aħjar ir-riskji għas-saħħa pubblika u jissaħħaħ l-ippjanar ta' kontinġenza li jwassal għal risponsi konġunti aktar rapidi u aktar effettivi fil-livelli kollha. Għaxar tagħlimiet jiffukaw fuq dak li għandu jittejjeb u x'jista' jsir aħjar fil-futur. L-għaxar tagħlimiet mhumiex eżawrjenti, iżda jipprovdu l-ewwel stampa ta' dak li jeħtieġ li tittieħed azzjoni dwaru issa, għall-benefiċċju tal-Ewropej kollha: Il-passi li jmiss Dan ir-rapport dwar it-tagħlimiet bikrija mill-pandemija tal-COVID-19 ser jikkontribwixxi għad-diskussjoni tal-Mexxejja fil-Kunsill Ewropew ta' Ġunju. Dan se jiġi ppreżentat lill-Parlament Ewropew u lill-Kunsill tal-Unjoni Ewropea, u l-Kummissjoni se ssegwi b'riżultati konkreti fit-tieni nofs tal-2021. Il-Membri tal-Kulleġġ qalu: Fi kliem il-President tal-Kummissjoni Ewropea, Ursula von der Leyen: “Ir-rispons komprensiv tal-UE għall-pandemija kien bla preċedent u wasal fi żmien rekord, li jikkonferma l-importanza li naħdmu flimkien fl-Ewropa. Flimkien, ksibna dak li l-ebda Stat Membru tal-UE ma seta' jagħmel waħdu. Iżda fhimna wkoll x'ħadem tajjeb u x'nistgħu ntejbu għal pandemiji futuri. Issa jeħtieġ li nbiddlu dawn it-tagħlimiet f'tibdiliet.” Fi kliem il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas: “Minkejja l-fatt li l-politika tas-saħħa fil-livell Ewropew għadha fl-ewwel snin tagħha, ir-rispons tal-UE għall-pandemija kien kbir, u inkluda firxa wiesgħa ta' inizjattivi mingħajr preċedent li tfasslu u twasslu fi żmien rekord. Aġixxejna b'ħeffa, b'ambizzjoni u b'koerenza. Dan inkiseb ukoll bis-saħħa tas-solidarjetà bla preċedent li ntweriet fost l-istituzzjonijiet tal-UE u li żgurat li jkun hemm għaqda fir-rispons tal-UE. Din hija waħda mit-tagħlimiet il-kbar u rridu nkomplu nibnu fuqha. Iżda la hemm ħin u lanqas lok għall-kompjaċenza. Illum, qed nidentifikaw oqsma speċifiċi fejn diġà nafu li nistgħu u għandna nagħmlu aktar biex niżguraw rispons tas-saħħa aktar effettiv fil-futur. Din il-kriżi tista' tkun katalista biex tiżdied l-integrazzjoni Ewropea fl-oqsma fejn hija l-aktar meħtieġa.” Fi kliem il-Kummissarju għas-Saħħa u s-Sikurezza Alimentari, Stella Kyriakides: “Jeħtieġ li nibdlu kriżi tas-saħħa pubblika mingħajr preċedent, f'opportunità biex nissawru mill-ġdid b'saħħitna aktar minn qatt qabel. It-tagħlima ewlenija mill-kriżi tal-COVID-19 hija l-ħtieġa li s-soluzzjonijiet ad hoc li ntużaw biex tiġi indirizzata l-kriżi, jinbidlu fi strutturi permanenti li jippermettulna nkunu preparati aħjar fil-futur. Jeħtieġ li jkollna fis-seħħ Unjoni Ewropea tas-Saħħa b'saħħitha mill-aktar fis possibbli. Meta nkunu wiċċ imb wiċċ ma' theddida għas-saħħa pubblika jew ma' pandemija oħra, ma jistax jintilef ħin. L-azzjoni tal-emerġenza għandha ssir kapaċità strutturali. Is-solidarjetà, ir-responsabbiltà u l-isforz komuni fil-livell Ewropew għat-theddid li jolqotna lkoll bl-istess mod huwa dak li se jsostnina matul din il-kriżi u li jmiss.” Kuntest Hekk kif il-kriżi bdiet tfeġġ, l-UE żviluppat firxa wiesgħa ta' risponsi tal-politika tas-saħħa, kif muri fl-approċċ komuni għall-vaċċini permezz tal-Istrateġija tal-UE għall-vaċċini u tal-inizjattivi f'firxa ta' politiki oħra. L-inizjattiva tal-Korsiji l-Ħodor żammet l-ikel u l-mediċini jiċċirkolaw fis-Suq Uniku kollu. L-ittestjar u l-kwarantina saru ħafna aktar konsistenti permezz tal-approċċ komuni għall-valutazzjoni tar-rati ta' infezzjoni f'reġjuni differenti. U aktar reċentament, kien hemm qbil dwar iċ-Ċertifikati COVID Diġitali tal-UE li ġew implimentati fi żmien rekord, biex iwettqu t-triq għat-tkomplija sikura tat-turiżmu u tal-ivvjaġġar dan is-sajf u lil hinn. Fl-istess ħin, l-UE ħadet azzjoni deċiżiva biex tindirizza l-konsegwenzi ekonomiċi tal-pandemija. Il-parti l-kbira tagħha kienet ibbażata fuq l-esperjenza u l-arranġamenti mfassla biex jiġu indirizzati l-isfidi u l-kriżijiet fil-qasam ekonomiku u finanzjarju. Madankollu, dawn is-suċċessi ma jgħattux id-diffikultajiet li nqalgħu, partikolarment fiż-żieda tal-kapaċitajiet tal-manifattura u tal-produzzjoni, parzjalment minħabba n-nuqqas ta' approċċ integrat b'mod permanenti għar-riċerka, għall-iżvilupp u għall-produzzjoni, li naqqas ir-ritmu tad-disponibbiltà tal-vaċċini. Filwaqt li minn dakinhar din ġiet indirizzata, jeħtieġ li jkun hemm soluzzjonijiet fuq perjodu itwal għall-mitigazzjoni ta' avvenimenti jew kriżijiet tas-saħħa detrimentali futuri. Għal aktar informazzjoni Komunikazzjoni dwar it-teħid ta' tagħlimiet bikrija mill-pandemija tal-COVID-19 Il-paġna web tal-Kummissjoni Ewropea dwar ir-rispons għall-coronavirus Vaċċini sikuri u effettivi fl-UE Ċertifikat COVID Diġitali tal-UE